Broj: 711-I-666-M-44/22-05-21

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Višnje Mihalić-Mikuljan**, **ravnateljice Specijalne bolnice za produženo liječenje Duga Resa**, za davanjem mišljenja Povjerenstva,na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a, obveznica Višnja Mihalić-Mikuljan može istovremeno uz obnašanje dužnosti ravnateljice Specijalne bolnice za produženo liječenje Duga Resa biti član Savjeta za zdravlje Karlovačke županije, Odbora za zdravlje Karlovačke županije i Odbora za zdravlje Grada Duge Rese, kao stručnih i savjetodavnih tijela predstavničkih tijela Karlovačke županije odnosno Grada Duge Rese, te za rad u tim tijelima primati naknadu.**
2. **Sukladno odredbi članka 17. stavka 2. ZSSI-a obveznica Višnja Mihalić-Mikuljan, ravnateljica Specijalne bolnice za produženo liječenje Duga Resa, može istovremeno uz profesionalno obnašanje navedene javne dužnosti obavljati poslove vještačenja u Prvostupanjskom tijelu vještačenja, budući da iste neće obavljati u smislu redovitog i stalnog zanimanja, te za obavljanje tih poslova može primiti naknadu.**

Obrazloženje

Zahtjev za davanjem mišljenja Povjerenstva podnijela je obveznica Višnja Mihalić-Mikuljan, ravnateljica Specijalne bolnice za produženo liječenje Duga Resa. U knjigama ulazne pošte Povjerenstva zahtjev je zaprimljen 28. siječnja 2022.g. pod poslovnim brojem 711-U-1478-M-44/22-01-1, povodom kojeg se vodi predmet broj M-44/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je obveznica Višnja Mihalić-Mikuljan povodom obnašanja dužnosti ravnateljice Specijalne bolnice za produženo liječenje Duga Resa, kojoj je osnivač Karlovačka županija, dužna postupati sukladno odredbama ZSSI-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je 26. studenog 2018.g. imenovana ravnateljicom Specijalne bolnice za produženo liječenje Duga Resa. Stupanjem na snagu ZSSI-a postala je obveznicom navedenog Zakona. Navodi da je tijekom cijelog mandata uz poslove ravnateljice obavljala poslove specijalista interne medicine, uže specijalnosti gastroenterologije, te se dodatno osposobila za vještačenje.

Nadalje navodi, da je prije stupanja na snagu novog ZSSI-a obavljala sljedeće dužnosti i za njih primala naknadu: član Savjeta za zdravlje Karlovačke županije, član Odbora za zdravlje Grada Duge Rese, član Odbora za zdravlje Karlovačke županije i vještak u Prvostupanjskom tijelu vještačenja sukladno odredbama Zakona o jedinstvenom tijelu vještačenja („Narodne novine“ broj 85/14. i 98/15.).

Obveznica traži mišljenje može li i nadalje biti član navedenih tijela te koje naknade kao obveznik primjene ZSSI-a smije primiti.

Povodom traženja Povjerenstva, Upravni odjel za hrvatske branitelje i zdravstvo Karlovačke županije dostavio je Odluku o osnivanju Savjeta za zdravlje Karlovačke županije klasa: 021-04/09-01/71 urbroj: 2133/1-08/02-09-23 od 17. rujna 2009.g. (u daljnjem tekstu: Odluke o osnivanju Savjeta za zdravlje Karlovačke županije), Poslovnik o radu Savjeta za zdravlje Karlovačke županije od 08. travnja 2010.g. i Rješenje o imenovanju Savjeta za zdravlje Karlovačke županije od 26. studenog 2020.g.

Savjet za zdravlje Karlovačke županije osnovan je temeljem članka 12. Zakona o zdravstvenoj zaštiti („Narodne novine“, broj 100/18., 125/19. i 147/20.) radi ostvarivanja prava, obveza, zadaća i ciljeva na području zdravstvene zaštite na području jedinica područne (regionalne) samouprave. Radi ostvarivanja svojih zadaća Savjet za zdravlje daje mišljenje na prijedlog plana zdravstvene zaštite i predlaže mjere za ostvarivanje dostupnosti i kvalitete zdravstvene zaštite za područje konkretne jedinice, a čine ga predstavnici jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu. Člankom 22. točkom 15. Statuta Karlovačke županije propisano je da Županijska skupština osniva Savjet za zdravlje i utvrđuje njegov sastav.

U članku 1. Odluke o osnivanju Savjeta za zdravlje Karlovačke županije navodi se da se radi o savjetodavnom tijelu Županijske skupštine Karlovačke županije.

U članku 2. iste odluke navodi se da se Savjet za zdravlje Karlovačke županije osniva u cilju ostvarivanja prava, obveza, zadaća i ciljeva Karlovačke županije na području zdravstvene zaštite propisanih Zakonom o zdravstvenoj zaštiti i drugim normativnim propisima kao i poslovi koje obavlja: daje mišljenje na prijedlog plana zdravstvene zaštite na području županije, sudjeluje u predlaganju jednogodišnjih i trogodišnjih planova promicanja zdravlja, prevencije i ranog otkrivanja bolesti na području županije, predlaže organizaciju i provedbu javnozdravstvenih mjera sukladno navedenim planovima, predlaže mjere za ostvarivanje dostupnosti i kvalitete zdravstvene zaštite u županiji, predlaže provođenje specifičnih mjera zdravstvene zaštite za područje županije i evaluira provođenje svih oblika zdravstvene zaštite na području županije.

Člankom 3. Odluke o osnivanju Savjeta za zdravlje Karlovačke županije propisano je da savjet ima 14 članova. Članove savjeta bira i razrješava Županijska skupština, na način propisan zakonom i Poslovnikom Županijske skupštine za imenovanje svojih radnih tijela. Članovi Savjeta mogu se imenovati iz reda stručnjaka iz područja zdravstva i socijalne skrbi, predstavnika Županije, jedinica lokalne samouprave, komora u zdravstvu, strukovnih udruženja, sindikata u zdravstvu, poslodavaca u zdravstvu i udruga za zaštitu prava pacijenata.

Sukladno članku 27. Zakona o lokalnoj i područnoj samoupravi („Narodne novine“: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) općinsko vijeće, gradsko vijeće i županijska skupština predstavnička su tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave. Člankom 35. toga zakona određeno je da predstavničko tijelo donosi statut jedinice lokalne, odnosno područne (regionalne) samouprave, donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave, osniva radna tijela, bira i razrješuje članove tih tijela te bira, imenuje i razrješuje i druge osobe određene zakonom, drugim propisom ili statutom, uređuje ustrojstvo i djelokrug upravnih tijela jedinice lokalne, odnosno područne (regionalne) samouprave, osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave, obavlja i druge poslove koji su zakonom ili drugim propisom stavljeni u djelokrug predstavničkog tijela.

Člankom 22. točkom 7. Statuta Karlovačke županije propisano je da Županijska skupština osniva radna tijela, bira i razrješuje članove tih tijela, te bira i razrješuje i druge osobe određene zakonom, drugim propisom ili Statutom dok je člankom 27. određeno da će se Poslovnikom Županijske skupštine detaljnije urediti pitanje načina rada Županijske skupštine, prava i dužnosti predsjednika i potpredsjednika Županijske skupštine, osnivanje i ustrojstvo radnih tijela Županijske skupštine te druga pitanja u skladu sa zakonom i statutom.

Člankom 20. Poslovnika o radu Županijske skupštine Karlovačke županije u stavku 1. navedeno je da su radna tijela Županijske skupštine odbori, povjerenstva i druga radna tijela u skladu s poslovnikom, dok je stavkom 2. istog članka određeno da se u radnom tijelu razmatraju, prate i koordiniraju pojedina pitanja iz samoupravnog djelokruga Županijske skupštine, razmatraju izvješća tijela i ustanova koja ona podnose Županijskoj skupštini te raspravlja o prijedlozima akata i drugim pitanjima iz nadležnosti Županijske skupštine. Nadalje u stavku 3. navodi se da radno tijelo nakon provedene rasprave zauzima stajalište odnosno utvrđuje prijedlog akta i o tome izvješćuje Županijsku skupštinu.

U članku 27. Poslovnika o radu Županijske skupštine Karlovačke županije navedena su radna tijela Županijske skupštine, te je između ostalih, pod točkom 7. naveden Odbor za zdravstvo.

Temeljem članka 34. stavka 2. Poslovnika o radu Županijske skupštine Karlovačke županije Odbor za zdravstvo ima predsjednika, potpredsjednika i sedam članova, a poslovi koje obavlja su: prati, analizira i osigurava provedbu propisa iz područja zdravstva, prati ukupnu problematiku zdravstvene djelatnosti na području Županije i usklađuje interese i predlaže mjere za njihov ravnomjerni razvoj i unapređenje zdravstvene zaštite, utvrđuje prijedloge akata iz područja zdravstva, raspravlja i daje mišljenja u svezi s prijedlogom proračuna županije i njegovim izmjenama i dopunama te prati izvršavanje proračuna županije u djelokrugu rada odbora, te obavlja druge poslove iz samoupravnog djelokruga županijske skupštine iz područja zdravstva.

Nadalje, člankom 46. točkom 10. Statuta Grada Duge Rese, propisano je da Gradsko vijeće osniva i bira članove radnih radna tijela Gradskog vijeća, dok se u članku 53. navode radna tijela Gradskog vijeća, te je u stavku 2. istog članka pod točkom 7., između ostalih, kao njegovo radno tijelo naveden Odbor za zdravstvo, socijalnu skrb i branitelje. U stavku 3. istog članka navodi se da se sastav, broj članova, djelokrug i načina rada odbora iz stavka 2. utvrđuje Poslovnikom Gradskog vijeća.

Člankom 25. stavak 3. Poslovnika Gradskog vijeća Grada Duge Rese propisano je da radna tijela Gradskog vijeća raspravljaju o prijedlozima i inicijativama za donošenje odluka i drugih akata te o drugim pitanjima iz samoupravnog djelokruga Gradskog vijeća.

U članku 27. Poslovnika Gradskog vijeća Grada Duge Rese navedena su radna tijela te je između ostalih pod točkom 8. naveden Odbor za zdravstvo, socijalnu skrb i branitelje.

Temeljem članka 47. stavka 1. Poslovnika gradskog vijeća Grada Duge Rese, Odbor za zdravstvo socijalnu skrb i branitelje ima predsjednika i četiri člana koje Gradsko vijeće imenuje iz reda vijećnika i drugih stručnih osoba, a aktivnosti odbora odnose se na: socijalnu skrb, organizaciju zdravstvene zaštite za područje Grada u smislu pomoći što učinkovitijem djelovanju, zaštitu starih i imovinsko nezbrinutih osoba, druga pitanja socijalne problematike, brigu o braniteljima praćenjem provedbe Zakona o braniteljima u dijelu nadležnosti jedinica lokalne samouprave.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz sadržaja prikupljene dokumentacije utvrđeno je da je Savjet za zdravlje Karlovačke županije savjetodavno tijelo Županijske skupštine Karlovačke županije osnovano u cilju ostvarivanja prava, obveza, zadaća i ciljeva Karlovačke županije na području zdravstvene zaštite propisanih Zakonom o zdravstvenoj zaštiti i drugim normativnim propisima, čije članove imenuje Županijska skupština Karlovačke županije na način propisan zakonom i Poslovnikom Županijske skupštine za imenovanje svojih radnih tijela. Članovi Savjeta mogu se imenovati iz reda stručnjaka iz područja zdravstva i socijalne skrbi, predstavnika Županije, jedinica lokalne samouprave, komora u zdravstvu, strukovnih udruženja, sindikata u zdravstvu, poslodavaca u zdravstvu i udruga za zaštitu prava pacijenata.

Također, Savjet za zdravlje Karlovačke županije osniva se sukladno odredbama Zakona o zdravstvenoj zaštiti („Narodne novine“, broj 100/18., 125/19. i 147/20.) radi ostvarivanja prava na zdravstvenu zaštitu na području županije za koje je osnovano.

Nadalje, Odbor za zdravstvo Karlovačke županije prati, analizira i osigurava provedbu propisa iz područja zdravstva, prati ukupnu problematiku zdravstvene djelatnosti na području Županije i usklađuje interese i predlaže mjere za njihov ravnomjerni razvoj i unapređenje zdravstvene zaštite, utvrđuje prijedloge akata iz područja zdravstva, raspravlja i daje mišljenja u svezi s prijedlogom proračuna županije i njegovim izmjenama i dopunama te prati izvršavanje proračuna županije u djelokrugu rada odbora, te obavlja druge poslove iz samoupravnog djelokruga županijske skupštine iz područja zdravstva.

Sukladno Poslovniku gradskog vijeća Grada Duge Rese, radna tijela Gradskog vijeća raspravljaju o prijedlozima i inicijativama za donošenje odluka i drugih akata te o drugim pitanjima iz samoupravnog djelokruga Gradskog vijeća, dok se aktivnosti Odbora za zdravstvo socijalnu skrb i branitelje odnose se na: socijalnu skrb, organizaciju zdravstvene zaštite za područje grada u smislu pomoći grada njenom što učinkovitijem djelovanju, zaštitu starih i imovinsko nezbrinutih osoba, druga pitanja socijalne problematike, brigu o braniteljima praćenjem provedbe Zakona o braniteljima u dijelu nadležnosti jedinica lokalne samouprave.

U odnosu na članstvo obveznice u navedenim tijelima, Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanim povjerenstvima.

Slijedom navedenog, ne bi se u navedenim slučajevima radilo o drugoj javnoj dužnosti, iako članove istih imenuje županijska skupština, odnosno gradsko vijeće, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti samo ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Stoga ravnateljica ustanove u zdravstvu, kojoj je osnivač Karlovačka županija, može istovremeno uz obnašanje navedene javne dužnosti biti član Savjeta za zdravlje Karlovačke županije, Odbora za zdravlje Grada Duge Rese i Odbora za zdravlje Karlovačke županije te za rad u istima primati naknadu.

U odnosu na obavljanje poslova u tijelu vještačenja, Povjerenstvo obrazlaže da je sukladno odredbi iz članka 3. stavka 1. Zakona o jedinstvenom tijelu vještačenja („Narodne novine“ broj 85/14. i 98/15. u daljnjem tekstu: Zakon o jedinstvenom tijelu vještačenja) vještačenje, u smislu toga zakona utvrđivanje tjelesnog, intelektualnog, osjetilnog i mentalnog oštećenja, invaliditeta, funkcionalne sposobnosti, razine potpore te radne sposobnosti osobe. Stavkom 2. istog članka određeno je da se vještačenje provodi u svrhu ostvarivanja prava u području socijalne skrbi, mirovinskog osiguranja, profesionalne rehabilitacije i zapošljavanja osoba s invaliditetom, prava po osnovi rodiljnih i roditeljskih potpora, zaštite ratnih i civilnih žrtava rata te u svrhu utvrđivanja psihofizičkog stanja djeteta pri ostvarivanju prava u sustavu obrazovanja, kao i u svrhu ostvarivanja prava u drugim područjima u kojima se prava ostvaruju na temelju nalaza i mišljenja tijela vještačenja kada je to propisano ovim Zakonom ili posebnim propisom.

Sukladno članku 3. stavku 4. Zakona o jedinstvenom tijelu vještačenja, vještačenje obavljaju doktori medicine specijalisti odgovarajuće specijalizacije, doktori medicine, socijalni radnici, psiholozi, stručnjaci edukacijsko-rehabilitacijskog profila i drugi stručnjaci prema potrebi.

Povjerenstvo zaključuje kako se u konkretnom slučaju radi o poslovima medicinskog vještačenja od strane obveznice kao liječnika specijalista interne medicine, uže specijalnosti gastroenterologije koje obveznica prema prirodi posla može obavljati povremeno istodobno s obnašanjem javne dužnosti, a ne kao redovito i stalno zanimanje iz članka 17. stavka 2. ZSSI-a, te za to primati naknadu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Višnja Mihalić-Mikuljan, elektroničkom dostavom
2. Objava na internetskoj stranici Povjerenstva
3. Pismohrana